Le Payaco

Le Payaco je slovenská hudobná skupina z Bratislavy, vznikli na jar v roku 1996. Ich diskografia zahŕňa sedem štúdiových albumov, jeden výberový album, jedno EP a dvadsaťštyri singlov z ktorých sa niekoľko umiestnilo na prvých miestach rádiových hitparád. Skupina Le Payaco je súčasťou generácie hudobných skupín deväťdesiatych rokov, ktorá priniesla slovenské kapely ako sú Hex, Chiki liki tu-a, IMT Smile, Peha, Desmod, Gladiator, Horkýže Slíže, Made 2 Mate, či Para.

História skupiny 
Skupina Le Payaco bola založená v roku 1996 štyrmi kamarátmi a spolužiakmi: Tomášom Slobodom (gitara), Martinom Stempelom (basová gitara), Jurajom Vitézom (bicie) a gitaristom Stanislavom Petrovom. Hudobne boli ovplyvnení skupinami, ako The Beatles, Rolling Stones, Blur, belgická kapela dEUS, ich hudobný štýl patrí skôr k Brit-popu zmiešaného so slovenskými hudobnými vplyvmi, najmä tvorbou Deža Ursínyho. V roku 2000, po vydaní debutového albumu Le Payaco, Stanislav Petrov od kapely odišiel.  

Po Petrovovom odchode skupina ešte vydala tri štúdiové albumy, Okná vesmíru dokorán (2001), Niečo je zlodej (2003), Všetko sa dá zjesť (2005), a po desiatich rokoch sa rozišli. Spoluprácu prerušili na šesť rokov. V tom čase si Sloboda, Stempel a Vitéz zakladali vlastné projekty a kapely, s ktorými nahrali niekoľko úspešných a kritikmi oceňovaných albumov (album roka RHA, nominácie na Aurela). Tomáš Sloboda - Sounds Like This, Martin Stempel - Diego a Juraj Vitéz - Datasystem. 

V roku 2011, po opakovaných pokusoch dostať Le Payaco na festival Pohoda, kapela nakoniec pozvanie od Michala Kaščáka prijala a zahrala ako jeden z headlinerov na hlavnom pódiu, kde pred nimi vystúpia ich kamaráti z Belgicka, kapela dEUS. V roku 2012 Le Payaco znovu obnovili svoju koncertnú aj štúdiovú  činnosť. Pri opätovnom kapely v roku 2012 sa k nim pridal ako druhý gitarista Tomáš Vagaský (Tomky). 

V roku 2013 limitovanom náklade na 7" vinyle vydali singel „Kone“, ktorý sa vypredal v priebehu 10 minút. Jediné rádio, ktoré nový singel podporilo, bolo Rádio_FM. Kapela si sama zostavila a vydala kompiláciu, Jukebox (Pavian Records LP vinyl/CD, digital download). Na jeseň 2014 Le Payaco ohlasujú nahrávanie nového albumu, s hosťujúcim gitaristom Tomášom Vagašským (Vetroplach, Diego, Dorota Nvotová). Album Dnes je ten deň vychádza v júni 2015 na CD a v apríli 2016 na vinyle v limitovanom 300 ks náklade v rámci  Record Store Day 2016 (RSD). Na väčšine skladieb spolupracuje Tomáš Sloboda s Vladom Jančekom, básnikom, spevákom a gitaristom kapely Saténové ruky.

Začiatkom roka 2019 Le Payaco pripravujú nový v poradí šiesty štúdiový album. Ten vychádza 16. apríla 2020 pod názvom Pohybliví v nehybnom vo vydavateľstve Bruuder Records na vinyle a CD. Ako digital download 17. apríla 2020. Album v roku 2021 získal cenu najlepší slovenský album roku 2020 na Slovensku Radiohead Awards 2020 aj v Česku Ceny Anděl 2020.

V roku 2020 sa ku koncertnej zostave pridal známy multiinštrumentalista, spevák a producent Jerguš Oravec. Dňa 19. októbra 2023 vyšiel kapele Le Payaco siedmy štúdiový album Vidíme sa.

Hudobný štýl kapely Le Payaco 
Pre tvorbu Le Payaco je charakteristická absolútna hudobná sloboda, čo sa odráža v pestrosti ich skladieb. Okrem textárskeho nadhľadu inštrumentálnej zručnosti, ale aj chytľavosti, s každým novým albumom prinášajú nový zvuk, čo výrazne ovplyvňuje nielen indie rockovú ale aj rockovú, poprockovú či mainstreamovú scénu na Slovensku. V ich skladbách je cítiť odkaz na najväčších slovenských a svetových umelcov, na ktorých v osemdesiatych rokoch vyrastali. Ako Bratislavčania sa dostávali k novej hudbe zo západu omnoho skôr a jednoduchšie ako zbytok vtedy komunistického Slovenska, čo sa zásadne odzrkadlilo v ich absolútnej inakosti voči stredu a východu krajiny. V ich hudbe sa nachádzajú prvky popu, rocku, swingu, Indie rocku psychedélie, folku, bluesu,  disca a reggae.

Členovia skupiny 
 Tomáš Sloboda – gitara, piano, basová gitara, ústna harmonika, akordeón, hammond organ, perkusie, tampura, spev
 Martin Stempel – basová gitara, piano, klarinet, flauta, spev
 Juraj Vitéz – bicie, piano, hammond organ, gitara, spev
 Tomáš Vagaský – gitara
 Jerguš Oravec - gitara, piano, syntezátor, spev
 Stano Petrov - gitara, spev (1996 – 2000)

Diskografia 
Štúdiové albumy
 1999 Le Payaco – Pavel Bílek Production, CD
 2001 Okná vesmíru dokorán – Warner Music, CD, MC
 2003 Niečo je zlodej – Millenium Records, CD
 2005 Všetko sa dá zjesť – Wagon Records, CD
 2015 Dnes je ten deň - Pavian Records, CD
 2020 Pohybliví v nehybnom - Bruuder Records, LP Vinyl, CD, DD
 2023 Vidíme sa - Bruuder Records, LP vinyl, DD
EP
 2002 Za lyžicu medu – Kuku Production, EP - CD
Single
 2004 She – Wagon Records, CD
 2004 Truest Kind / Turn Around - Kuku Productions, CD
 „Turn Around“
 „Truest Kind“
Kompilačné albumy
 2013 Jukebox - Pavian Records Vinyl, CD

Ocenenia
Radiohead Awards 2021Album roka 2020 cena kritikov a novinárov za album Pohybliví v nehybnom
Ceny Anděl 2021Slovenský album roka v Česku za rok 2020

Externé odkazy 
 Oficiálna webstránka skupiny

Referencie 

Le Payaco
Slovenské rockové hudobné skupiny
Slovenské popové hudobné skupiny
Hudobné skupiny z 1996
Hudobné skupiny ukončené v roku 2006
Hudobné skupiny obnovené v roku 2012